text: [{"text_idx": "#000010", "text": "\u201cNa matamuni mada ga e raici au niu se kunekunetaki tiko.\u201d\u2014SAME 139:16"}, {"text_idx": "#000014", "text": "VAKASAMATAKA: E sega tale ni dua e kilai keda vinaka me vakataki koya a buli keda. Io, e kaya na daunisame o Tevita: \u201cOni sogolati au ena katonigone i tinaqu. E sega ni vunitaki vei kemuni na suiqu niu a buli lo. . . . Na matamuni mada ga e raici au niu se kunekunetaki tiko, sa volai tu ena nomuni ivola.\u201d (Same 139:13, 15, 16) Na Kalou ga e kila vinaka duadua na keda ibulicaki, kei na ituvaki e dau vakavuna noda cakava eso na ka ena noda bula. Na vakasakiti ni nona kilai keda na Kalou kei na keda ibulicaki, e vakadeitaka ni kila na veika matailalai me baleti keda."}, {"text_idx": "#000015", "text": "A masuta o Tevita: \u201cKemuni Jiova, oni sa vakasaqaqara vinaka e lomaqu, oni qai kilai au. Oni kila na noqu dabe sobu, na noqu tucake tale ga. Oni kila na noqu vakanananu ni oni tu mai vakayawa. E sega ni bau tu e dua na vosa ena yamequ, ia raica! Kemuni Jiova, oni sa kila vinaka tu.\u201d (Same 139:1, 2, 4) E kila o Jiova na ka e tu e lomada, \u2018e kila tale ga na noda vakanananu kece.\u2019 (1 Veigauna 28:9; 1 Samuela 16:6, 7) Na cava e vakaraitaka qori me baleta na Kalou?"}, {"text_idx": "#000016", "text": "De dua eda sega ni talaucaka kece vua na Kalou ena masu na ka eda vakasamataka se na ka e tu e lomada. Ia e raica vinaka tu na Dauveibuli na veika eda cakava, e kila na vuna eda cakava kina. E kila tale ga nida via cakava na ka vinaka, ia e dau vakalatilati ena noda sasaga eso na ka. Ni ivurevure ni loloma na Kalou, e kauaitaka na sala eda vakaraitaka kina na loloma qai okati e keri na veika eda vakasamataka kei na inaki ni lomada.\u20141 Joni 4:7-10."}, {"text_idx": "#000017", "text": "E sega ni dua na ka e vunitaki vua na Kalou. Ke ra sega mada ga ni kila eso tale na rarawa eda vakila, na Kalou e kila vinaka kece tu qori"}, {"text_idx": "#000020", "text": "E yalataka na Kalou: \u201cAu na vakayalomatuataki iko qai vakavulici iko ena sala mo muria. Au na vakasalataki iko niu raici iko tiko e mataqu.\u201d\u2014SAME 32:8."}, {"text_idx": "#000021", "text": "Eda rawa ni vosota na ituvaki dredre eda sotava ke da vakadeitaka ni kila vinaka na Kalou na keda ituvaki, kei na ka e tu e lomada. Vakasamataka mada na ka e sotava o Ana mai Nigeria. E kaya: \u201cAu nanuma ni sa sega na betena na bula ena vuku ni ituvaki leqataki au sotava. Sa mate o watiqu, au qarava voli na luvequ e curu tu e valenibula ni tauvi koya na hydrocephalus (curusese na wai ena mona). A laurai vei au ena gauna vata qori na kenisa ni sucu. E vinakati meu sele, me vakayacori tale ga vei au eso tale na veiqaravi vakavuniwai. Sa bau dredre dina me keirau curu vata toka vakaveitinani e valenibula ena dua ga na gauna.\u201d"}, {"text_idx": "#000022", "text": "E vosota rawa vakacava o Ana? \u201cAu vakasamataka vakatitobu na tikinivolatabu me vaka na Filipai 4:6, 7, e tukuni kina \u2018ni na taqomaka na lomamu kei na nomu vakasama na vakacegu ni Kalou e uasivia na vakasama kece.\u2019 Gauna kece au vakasamataka kina na tikinivolatabu qori, au vakila ni keirau veivolekati kei Jiova niu vakadeitaka e kilai au vinaka cake o koya. Era vakayaloqaqataki au tale ga vakalevu o ira keimami lotu vata."}, {"text_idx": "#000024", "text": "Rawa ni o Wilika Tale ga"}, {"text_idx": "#000027", "text": "Vakacava ke lailai na ka o leqataka ni vakatauvatani kei na milioni era tu e vuravura e levu sara nodra leqa?"}, {"text_idx": "#000029", "text": "E kauaitaka na Kalou na kemu ituvaki?"}]